《题赤城霞图送友归台》
明代·张羽

结发好名山，遨游遍吴楚。
东游不到天台路，长忆兴公赋中语。
赤城焕高霞，翩然空中举。
灵溪碧草春凄凄，瀑水和风响秋雨。
我欲振金策，飘飖凌九垓。
游神不死庭，回光眺琼台。
手招丹丘人，共卧石上苔。
红颜去人不复返，老大求仙嗟已晚。
生今一去愁人心，赠生《赤城图》，听我赤城吟。
劳劳亭下一杯酒，离愁万里生秋阴。
客车明日当早发，云帆孤飞度东越。
国清寺前千尺松，岁晚应归望山雪。
道逢寒山子，为寄相思情未绝。
山人若欲知我心，五界峰头看明月。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。